ZAGREB je jučer u ranim jutarnjim satima pogodio potres od 5,5 stupnjeva po Richterovoj ljestvici, nakon čega su uslijedila još dva jaka i cijeli niz slabijih podrhtavanja tla. Potres je izazvao značajne materijalne štete u starijim dijelovima grada, srušio se i dio tornja zagrebačke katedrale, ljudi su izašli na ulicu da se spase od pucanja zidova i padajućih cigli, što je dodatno zakompliciralo provođenje mjera za usporavanje širenja koronavirusa.

Povrh svega toga, jučer je značajno pala temperatura i od prekjučerašnjeg proljetnog vremena s 20 stupnjeva Celzijevih, u Zagrebu je u jednom trenutku ujutro, dok su ljudi bili na ulicama nakon razornog potresa, počeo padati snijeg.

Dodatna kriza u već kriznoj situaciji

Nema sumnje da je potres u doba pandemije koronavirusa dodatna krizna situacija, u kojoj je ključno staloženo vodstvo, efikasan rad nadležnih službi i davanje jasnih i točnih informacija građanima. Sve ono čega se jučer nije moglo naći kod zagrebačkog gradonačelnika Milana Bandića koji se ponašao posve neprimjereno izvanrednoj situaciji u kojoj se našao glavni grad Hrvatske.

>> Bandić će proglasiti elementarnu nepogodu za Zagreb

Bandić je nastavio u svom starom stilu umišljene veličine koja svima dijeli lekcije, što u trenutnom društveno-političkom momentu izgleda naročito deplasirano i disruptivno. Bandićevo mahnitanje sada više nije samo iritantno jer je nepristojno i uvreda za razum, već je postalo opasno i destruktivno, pa je sreća u nesreći što ga je vlada Andreja Plenkovića djelomice razvlastila.

Čudan nastup pred novinarima

To je Bandiću i smetalo kad je izašao pred novinare jučer ujutro, i to tako što ga je Plenković najavio nakon što je sam građanima rekao u tom trenutku dostupne informacije i preuzeo kontrolu nad situacijom u Zagrebu. Bandić se prvo nećkao da dođe do mikrofona, morali su ga poticati i Plenković i ministar unutarnjih poslova Davor Božinović, a onda se ipak dogegao i rekao: "Nemam ja što puno dodati." Pažljivim pratiteljima zagrebačkog gradonačelnika je bilo jasno da slijedi duži monolog.

"Imamo koronavirus koji je veća opasnost od potresa. U tu svrhu je koordinacija centralizirana i subordinirana i mi ćemo u gradu odgovoriti svojoj zadaći", poručio je Bandić i dodao: "Grad Zagreb će angažirati sve svoje resurse zajedno."

Zagrebački gradonačelnik već danima divlja pred kamerama zbog toga što nije glavni u izvanrednoj situaciji zbog koronavirusa, poziva se na Franju Tuđmana i na svoju navodnu reputaciju vizionara i donositelja teških odluka, pa mu je jako teško palo što mu je premijer Plenković “oteo” i potres. Bandić bi ovako, Bandić bi onako, Bandić bi spasio hrvatsku ekonomiju, ali nitko ne obraća pažnju na njega, on je “subordiniran”, ovo je preozbiljna situacija za jeftine finte. Vidjelo su od jučer ujutro odmah tko je tu šef, tko je na vrhu piramide. Ne Milan Bandić koji je onda u šetnji gradom izgledao kao lijevo smetalo za Andreja Plenkovića i Stožer civilne zaštite, prave gospodare situacije.

Bandić na svoju ruku poručio građanima da se vrate kućama

"Potres se dogodio nedjeljom u 6.25 kad pola Zagrepčana ćori doma. To je sreća u nesreći”, rekao je Badić, još jednom gurajući sleng gdje mu nije mjesto.

>> VIDEO Zagreb je jučer pogodio strašan potres, pogledajte kako je to izgledalo

>> VIDEO Božinović: U potresu teško ozlijeđeno 18 ljudi, treba biti oprezan i dalje

I onda je krenulo.

“Osamdeset posto Zagrepčana stanuje u objektima koji imaju armiranu betonsku konstrukciju i ja ih molim da se vrate u svoje domove. Morao bi se dogoditi dvostruko jači potres da se te zgrade poruše. To se u povijesti nikad nije dogodilo", izjavio je Bandić par minuta nakon što je premijer Plenković poslao baš suprotnu poruku, pozvavši građane da još ostanu vani, no da drže razmak.

Bandić je odlučio napamet proglasiti statički sigurnim sve i svašta, iako su stručnjaci tek počeli izlaziti na teren i procjenjivati štetu. Pitanje je i znaju li građani je li zgrada ili kuća u kojoj stanuju izgrađena armiranim betonom te je gradonačelnikova sugestija samo izazvala pomutnju oko toga treba li se vratiti u potencijalno razrušeni stan ili ne.

Tekst se nastavlja ispod oglasa

Bandić upozoravao protiv panike dok je sam širio nejasne informacije koje izazivaju paniku

“Ostalih 20 posto građana koji stanuju u starijim objektima koji nemaju armiranu betonsku konstrukciju, neka sluša savjete statičara i postupno se vraća u svoje objekte. Za objekte za koje statičari procijene da nisu sigurni, morat će se vidjeti kako će ti ljudi biti zbrinuti”, nastavio je Bandić, dok su iza njega Plenković i Božinović pokušavali zadržati neutralne izraze lica na gradonačelnikovo lupetanje.

“U ovoj situaciji panika nije dobar saveznik, a prognoza je da bi noćas u Zagrebu mogao pasti snijeg, pa ljudima nije lako biti vani”, dodao je Bandić koji je svojim kaotičnim djelovanjem unosio paniku u stresnu situaciju.

Suprotni savjeti Pavla Kalinića

>> Kalinić: Ne ulazite u kuće, budite vani

Bandić je direktno proturječio i svom pročelniku Gradskog ureda za upravljanje u hitnim situacijama Grada Zagreba Pavlu Kaliniću koji je pak poručivao: "Ne ulazite u kuće, budite vani!”.

"Nemojte se bojati, pobrinut ćemo se za sve vas", kazao je građanima Kalinić koji je odmah izašao na teren. Pozvao je i da se pomogne susjedima i starijim ljudima i, još jednom, da se ne vraća u kuće zbog dodatnih potresa koji znaju pratiti onaj glavni.

U šetnji gradom zbog razgledanja štete Bandić je hodao bez maske na licu, za razliku od Plenkovića i njegovih ministara, a uskoro je na ulice došla vojska koja je počela čistiti ruševine. Bandić je u svemu tome bio sporedan, pa se cijelo popodne gurao da najavi kako se riješilo ovo ili ono. Na kraju je najavio da će u ponedjeljak proglasiti elementarnu nepogodu za Grad Zagreb, kako bi se mogao formirati fond i početi sanirati šteta od potresa.

Gradonačelnik ne poštuje mjere socijalnog distanciranja

Gradonačelnik nije samo odbijao nositi masku i držati se savjeta stručnjaka o socijalnoj distanci, već je cijelo vrijeme i dirao lice rukama. Ne može se reći da je vodio primjerom, iako je koronavirus proglasio većom krizom od potresa.

Bandić je jučer najavio i da je pripremljen smještaj u Studentskom domu Cvjetno naselje za prihvat 1600 ljudi čiji su domovi pogođeni potresom, a koji nisu u samoizolaciji zbog koronavirusa. Istaknuo je kako se to napravilo da se ne bi miješali ljudi koji moraju biti u samoizolaciji zbog zaraze koronavirusom sa zdravim osobama.

>> Seizmografkinja Ivančić: Ako bude novih potresa, treba nam mirna glava

Depresivna bilanca Bandićeve vladavine Zagrebom

Potres je još jednom podsjetio na depresivnu bilancu Bandićeve dugogodišnje vladavine Zagrebom: nedovoljno ulaganje u infrastrukturu, pa je pola grada lako ostalo bez struje i vode, nikakvo ulaganje u obnovu, pa je cijeli centar samo još jedan ovakav potres udaljen od nepopravljive štete i većeg gubitka ljudskih života.

No, stvari su još ozbiljnije od toga. Ne samo da Milan Bandić kao gradonačelnik nije riješio ključne strukturne probleme Zagreba, nego je u međuvremenu sam postao problem svojim inzistiranjem da mora biti direktni pokretač svih procesa u gradu. Stoga je za Zagreb ipak bolja verzija što ga je potres pogodio usred epidemije koronavirusa, kada de facto vlast u RH ima Stožer civilne zaštite.